SKRIFTLIG FORESPØRGSEL E-0993/01

af Armando Cossutta (GUE/NGL) til Kommissionen

(30. marts 2001)

Om: Kommissær Kinnocks løgne over for Budgetkontroludvalget

I en skrivelse til kommissær Kinnock af 26. februar 2001 fra generaldirektøren for administration, Reichenback, og direktøren for samme, Brouwer, anklages kommissæren for at have løjet over for Budgetkontroludvalget, idet han udtalte, at han ikke var blevet underrettet af udvalgets organer om de finansielle problemer, den mangelfulde administration og tilfælde af svig i forbindelse med ombygningen af Berlaymont-Bygningen.

Kan kommissær Kinnock tilbagevise disse anklager?

Svar afgivet på Kommissionens vegne af Neil Kinnock

(8. maj 2001)

Det ærede medlem baserer sin forespørgsel på et internt notat, som han er kommet i besiddelse af, og som er dateret den 26. februar 2001 og stilet til mig af generaldirektøren for generaldirektoratet for personale og administration (GD ADMIN), Horst Reichenbach, og direktøren for GD ADMIN, Sipke Brouwer.

Påstanden i det ærede medlems forespørgsel, om at ophavsmændene til notatet anklager mig for at have løjet over for Budgetkontroludvalget, er aldeles ubegrundet.

Her følger en fuld redegørelse for forløbet: Den 22. februar 2001 udarbejdede jeg et første udkast til erklæring i forbindelse med mit møde med Budgetkontroludvalget, der var fastsat til den 26. februar 2001, og sendte en kopi til Horst Reichenbach og Sipke Brouwer, som de modtog den 23. februar 2001. En sætning i udkastet blev fejlfortolket, og Reichenbach og Brouwer gav udtryk for deres bekymring i et notat, som de havde med på mit kontor i begyndelsen af et møde tidligt om morgenen den 26. februar 2001.

Under det møde blev misforståelsen opklaret. Notatet blev således skrevet, modtaget og behandlet flere timer, før jeg deltog i mødet i Budgetkontroludvalget om eftermiddagen.

Den antagelse, som det ærede medlem baserer sin forespørgsel på, er i alle henseender tydeligvis fejlagtig.

Generaldirektøren for GD ADMIN støttede fuldt ud ordlyden i den erklæring, som jeg fremkom med over for Budgetkontroludvalget, og var personligt til stede under det pågældende møde i Budgetkontroludvalget.

Alle datoer og oplysninger i min tale blev bekræftet af Kommissionens interne revisionstjeneste i en uafhængig rapport, som blev udarbejdet i begyndelsen af februar 2001. I min erklæring til Budgetkontroludvalget sagde jeg, at nogle tjenestegrene i GD ADMIN i januar 2000 var blevet informeret om en eventuelt betydelig omkostningsstigning på 2,5 mia. BEF af Berlaymont 2000. Tjenestegrenene overlod det derefter til Kommissionens eksterne konsulenter at efterprøve denne beregning []. Resultaterne af denne vurdering blev modtaget mundtligt tidligt i april 2000 og skriftligt i en endelig revisionsrapport i maj 2000. På grundlag af denne blev jeg i juli sidste år underrettet om den planlagte omkostningsstigning Jeg skal gerne skaffe det ærede medlem den ordrette tekst af den erklæring, som jeg fremkom med over for Budgetkontroludvalget.

Den bekymring, som jeg gav udtryk for i det udkast, som jeg sendte til mine tjenestegrene, skyldes, at jeg ikke blev holdt underrettet om sagens gang, mens efterprøvningen af beregningerne fandt sted. Med det i mente gjorde jeg Budgetkontroludvalget nøje opmærksom på, at jeg havde sikret mig, at informationsudvekslingen i forbindelse med dette anliggende var blevet intensiveret, og at jeg havde modtaget udtømmende oplysninger om al udvikling af betydning inden for de seneste måneder.

Jeg fortalte ikke Budgetkontroludvalget, at mine tjenestegrene ikke havde gjort mig opmærksom på mistanker om bedrageri. Jeg sagde tværtimod, at en uafhængig ekstern analyse af de kortsigtede finansieringsordninger for renovering og af berettigelsen af de betalinger, som Berlaymont 2000 hidtil havde foretaget var blevet indgivet i november af vore eksterne konsulenter i form af et strategioplæg. Dette gav mig det første klare og omfattende overblik over situationen. Sammen med mine kolleger i kabinettet og generaldirektøren for GD ADMIN gennemgik jeg naturligvis analysen grundigt, og vi besluttede straks at tage en række initiativer. Eftersom der forelå risiko for bedrageri ., blev hele sagsmappen overgivet til OLAF den 17. november. Kort sagt blev jeg, sådan som jeg nøje havde fremlagt det for Budgetkontroludvalget, umiddelbart informeret om og rådgivet omkring bekymringerne i mine tjenestegrene med hensyn til det eventuelle bedrageri.

Det ærede medlem har gjort sig skyldig i en alvorlig fejlbedømmelse, idet han foretog antagelser om arten og omstændighederne af det interne notat af 26. februar 2001, som en uautoriseret og ukendt person havde lækket til ham. På grundlag af denne fejlbedømmelse har det ærede medlem givet sin forespørgsel titlen Kommissær Kinnocks løgne over for Budgetkontroludvalget og talt med pressen og andre om Kinnocks løgne.

Der har ikke fundet nogen løgne af nogen art sted på noget tidspunkt, og ingen har anklaget nogen for noget i den retning. Hvis det ærede medlem er en hæderlig mand, bør han holde sig til fakta og offentligt trække samtlige påstande tilbage.